Man gesoek vir moord op polisielidSthembiso Chiliza (27) (Foto: Verskaf) Die polisie in Hibberdene in KwaZulu-Natal het ŉ volskaalse soektog van stapel gestuur na ŉ man wat glo ŉ oudpolisielid vermoor het. Kapt. Nqobile Gwala, provinsiale polisiewoordvoerder, sê nuwe inligting oor die moord op Johannes Petrus Kleynhans (71) het die polisie nou genoop om ŉ soektog na Sthembiso Chiliza (27) te begin. Gwala sê Kleynhans is in Julie vanjaar tydens ŉ huisroof in dié provinsie vermoor. “ŉ Lasbrief vir sy inhegtenisneming is uitgereik. Ons doen ŉ beroep op enigeen met meer inligting oor waar hy hom bevind vorendag te kom en sodoende die polisie te help om die verdagte op te spoor,” sê Gwala. Mense met meer inligting kan ao. Pienaar bel by 083 588 1438 of die polisie in Hibberdene by 039 699 9801/06.